Diari Oficial de la Generalitat Valenciana


Sumari del DOGV 2473, del 21-03-1995 (1995/834158)

ORDRE de 28 de febrer de 1995, de la Conselleria d'Educació i Ciència, per la qual es convoquen ajudes econòmiques destinades al manteniment dels gabinets psicopedagògics escolars dependents de l'administració local per a 1995.
-----------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/02/28/(3)/dof/vci/html**

### Dades del document

Número de DOGV
:   2473

Data del DOGV
:   21-03-1995

Secció del DOGV
:   DISPOSICIONS GENERALS

Número del document
:   1995/834158


Data del document
:   28-02-1995

Organisme emissor
:   Conselleria de Educació i Ciència

Tipus de document
:   Ordre

ORDRE de 28 de febrer de 1995, de la Conselleria d'Educació i Ciència, per la qual es convoquen ajudes econòmiques destinades al manteniment dels gabinets psicopedagògics escolars dependents de l'administració local per a 1995.   
Els gabinets psicopedagògics escolars autoritzats sostinguts per ajuntaments i mancomunitats són un element afavoridor de la millora qualitativa del sistema educatiu i complementen l'actuació sectorial dels serveis especialitzats d'orientació educativa, psicopedagògica i professional de la Conselleria d'Educació i Ciència, en les funcions d'orientació, avaluació i intervenció educativa i, en general, de suport al sistema escolar en els seus diferents nivells educatius.  
El Decret 131/1994, de 5 de juliol, del Govern Valencià, va procedir a la regulació dels serveis especialitzats d'orientació educativa, psicopedagògica i professional en el marc general de la reforma educativa, establint com a àmbit d'actuació el dels centres docents mantinguts amb fons públics de la Comunitat Valenciana que fan els ensenyaments de règim general regulats per la Llei Orgànica 1/1990, de 3 d'octubre, d'Ordenació General del Sistema Educatiu. Així mateix, el decret esmentat reconeix la necessitat de garantir l'optimació i la complementarietat dels diversos recursos psicopedagògics escolars, entre els quals els gabinets psicopedagògics autoritzats, municipals o mancomunats, tenen un paper de primer ordre en tant que contribueixen a complementar i, fins i tot, potenciar l'oferta d'atenció psicopedagògica provinent de la Conselleria d'Educació i Ciència.  
La necessitat de reconeixement de l'ingent esforç desplegat per les corporacions locals en aquest sector i la conveniència de mantenir el nivell de prestació de serveis existent en l'actualitat, fa imprescindible la renovació de la tradicional convocatòria d'ajudes econòmiques destinades als ajuntaments i les mancomunitats que disposen de gabinets psicopedagògics escolars autoritzats per la Conselleria d'Educació i Ciència. En consonància amb la importància d'aquesta col·laboració desplegada per les entitats locals, la Llei de Pressupostos de la Generalitat Valenciana per a 1995 preveu un sensible augment en la dotació pressupostària destinada a donar cobertura a aquesta convocatòria.  
Finalment, aquesta convocatòria també presenta com a novetat la consideració a efectes de subvenció de l'atenció que els gabinets psicopedagògics escolars municipals o mancomunats presten als centres docents privats concertats, consegüentment amb el nou àmbit d'actuació que ha definit el Decret 131/1994 per als serveis especialitzats d'orientació educativa, psicopedagògica i professional.  
Per tot això, i en virtut de les facultats que em confereix l'article 35 de la Llei 5/1983, de 30 de desembre, de Govern Valencià,  
ORDENE  
Primer  
La Conselleria d'Educació i Ciència, dins els límits pressupostaris aprovats amb aquesta finalitat, concedirà ajudes adreçades al manteniment de gabinets psicopedagògics escolars, de titularitat d'entitats locals de la Comunitat Valenciana, sempre que el seu àmbit d'actuació es desplegue en centres docents sostinguts amb fons públics.  
Segon  
1. Les ajudes a què fa referència l'article anterior contribuiran al finançament parcial de les despeses derivades del funcionament dels gabinets psicopedagògics escolars municipals o mancomunats.  
2. L'import global màxim que podrà assignar-s'hi en concepte d'aquestes ajudes serà de 307.417.497 PTA, i l'abonament es realitzarà a càrrec de la línia de subvenció 4,08 de la secció, servei i programa 08.24.286.42 d'Ensenyament Primari d'aquest exercici econòmic.  
3. La quantitat que s'adjudique a cada corporació local, sumada a altres ingressos que aquesta reba pel mateix concepte, no podrà ser superior a les despeses que efectue l'entitat beneficiària per a l'esmentat servei.  
Tercer  
S'aproven les bases per les quals es regeix aquesta convocatòria, incloses com a annex I a aquesta ordre, i també el model d'instància, inclòs com a annex II.  
DISPOSICIONS FINALS  
Primera  
Es delega la Direcció General de Centres Docents amb la facultat de concedir o denegar aquestes ajudes, alhora que se l'autoritza perquè dicte les resolucions necessàries per al desplegament i execució d'aquesta ordre.  
Segona  
Es delega expressament la Direcció General de Centres Docents amb la facultat per a fixar, a proposta de la comissió de baremació de les ajudes, un límit màxim per aquestes subvencions, en funció del nombre de participants i per tal d'assegurar una distribució més equilibrada dels recursos.  
Tercera  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 28 de febrer de 1995  
El conseller d'Educació i Ciència,  
JOAN ROMERO I GONZáLEZ  
ANNEX I  
Bases de la convocatòria  
Primera. Concepte de la subvenció   
1. Les ajudes s'atorgaran en concepte de subvenció per tal de contribuir parcialment al manteniment dels gabinets psicopedagògics escolars autoritzats, de titularitat d'ajuntaments o mancomunitats de municipis.  
2. Aquests gabinets hauran d'estar autoritzats d'acord amb l'Ordre d'1 de març de 1990 (DOGV núm. 1293, de 30 d'abril) i es comprometran a complir el pla d'activitats dels serveis psicopedagògics escolars que estableix la Conselleria d'Educació i Ciència.  
Segona. Sol·licitants  
1. Podran sol·licitar aquestes ajudes les entitats locals que gestionen o financen gabinets psicopedagògics escolars en l'àmbit de la Comunitat Valenciana.  
2. No podran optar a l'obtenció de la subvenció a què fa referència aquesta convocatòria:  
a) Els gabinets psicopedagògics que manquen d'autorització en el moment de la finalització del termini de presentació de sol·licituds.  
b) Els gabinets psicopedagògics que no hagen iniciat l'activitat abans de l'1 de gener de 1995.  
c) Les institucions que, havent resultat beneficiàries d'aquest mateix tipus d'ajudes en l'exercici anterior, no les hagen justificades.  
d) Les institucions que no hagen donat d'alta en la Seguretat Social la totalitat del personal adscrit al gabinet psicopedagògic.  
Tercera. Formalització  
1. Les sol·licituds es formalitzaran atenent el model que s'adjunta, com a annex II, aquesta convocatòria i aniran adreçades a la direcció territorial d'Educació corresponent.   
2. Les instàncies, juntament amb els annexos i la documentació, es podran presentar en les direccions territorials d'Educació corresponents, en les oficines d'Informació, Iniciatives i Reclamacions de la Generalitat Valenciana, o a través de qualsevol dels mitjans establerts en l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació en l'oficina de Correus corresponent haurà de fer-se en sobre obert per tal que siga segellada i datada pel funcionari abans de ser certificada.  
3. El termini per a la presentació de les sol·licituds serà de vint dies hàbils comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana.  
Quarta. Documentació  
Caldrà adjuntar a la sol·licitud la documentació següent:  
1. Certificat de l'acord del ple de la corporació o de l'acord de la comissió de govern en la qual s'incloga la sol·licitud d'ajuda que es pretén obtenir, a més del compromís de l'entitat local de:  
- Sotmetre's a les actuacions de comprovació que efectuarà la Conselleria d'Educació i Ciència, i a les de control financer que corresponen a la Intervenció General en relació amb l'ajuda concedida.  
- Actuar en coordinació amb la Conselleria d'Educació i Ciència pel que fa a la planificació general que aquesta elabore.  
- Assegurar la participació del gabinet psicopedagògic municipal en les reunions de coordinació organitzades pel servei psicopedagògic escolar del corresponent sector i per la Inspecció Educativa.  
- Mantenir en funcionament el gabinet psicopedagògic escolar durant tot l'exercici 1995.  
2. Certificat del secretari de l'entitat local on conste l'existència en els pressupostos de la corporació per a 1995 de quantitats consignades per al gabinet psicopedagògic escolar municipal, indicant-n'hi les partides, la denominació d'aquestes i la quantia de què consten, així com el compromís de l'entitat local de no disminuir ni anul·lar aquesta consignació.  
3. Pressupost previst d'ingressos i despeses per al funcionament del gabinet psicopedagògic escolar durant l'any 1995, segons el model inclòs com a annex II.a) a aquesta ordre.  
4. Relació nominal de la plantilla de personal del gabinet psicopedagògic escolar durant el curs 1994-95, segons el model inclòs com a annex II.b) a aquesta ordre. Només es considerarà com a personal del gabinet psicopedagògic escolar aquell que preste atenció educativa als centres docents sostinguts amb fons públics; en aquest sentit, no serà matèria subvencionable la prestació de serveis característics d'un equip social de base o altres serveis de naturalesa clínica o administrativa.  
5. Fitxes individualitzades de la dedicació horària del personal del gabinet psicopedagògic escolar, segons el model inclòs com a annex II.c) a aquesta ordre.  
6. Fotocòpia compulsada dels contractes (laborals o de serveis) realitzats, fent-hi constar les hores de contractació setmanal i, en cas de diferir, les hores de dedicació al gabinet psicopedagògic escolar. En cas de personal funcionari, caldrà aportar una certificació del secretari de l'entitat local acreditativa de les dades sol·licitades.  
7. Fotocòpia compulsada del TC-1 i TC-2 del mes de desembre de 1994 (laborals) i/o, si s'escau, dels rebuts de pagament del Règim Especial de Treballadors Autònoms del mateix mes (autònoms), on consten els treballadors que componen la plantilla de personal del gabinet psicopedagògic escolar.   
Tots els documents que s'hi aporten hauran de ser originals o fotocòpies compulsades.  
Cinquena. Tramitació per les direccions territorials d'Educació  
1. Si en el moment de la recepció de la instància i els documents n'hi manca qualsevol, la direcció territorial d'Educació corresponent els reclamarà a l'entitat local, per correu certificat i amb justificant de recepció, i li concedirà un termini de deu dies perquè puga aportar-hi les dades o els documents no inclosos en l'expedient, en compliment de l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
En cas que transcórrega el termini indicat i no s'hi presente la documentació exigida, l'expedient serà tramés, fent-hi constar aquesta incidència, a la Direcció General de Centres Docents, on s'arxivarà sense més tràmit, quedant la institució sol·licitant exclosa de la present convocatòria.  
2. Una vegada complets els expedients, la Inspecció educativa emetrà un informe sobre els punts següents:  
- Comprovació de les dades aportades per la institució sol·licitant en la instància.  
- Activitats de desplegament dels objectius previstos en el pla general d'activitats del SPE per part del gabinet psicopedagògic escolar municipal.  
- àmbit d'actuació del gabinet psicopedagògic.  
- Nombre d'hores setmanals de dedicació del personal del gabinet psicopedagògic escolar a activitats educatives adreçades als centres o a les tasques de preparació i seguiment d'aquestes activitats, en funció de la informació oferta per les fitxes individualitzades de dedicació horària i de la necessària confrontació de les dades ofertes amb els equips directius dels centres docents atesos.  
- Participació en les activitats de coordinació amb el SPE de zona i la Inspecció Educativa.  
- Titulació dels components de la plantilla de personal del gabinet psicopedagògic.  
En el termini d'un mes comptador des de l'endemà de l'últim dia hàbil per a la presentació d'instàncies, les direccions territorials trametran a la Direcció General de Centres Docents els expedients complets i degudament emplenats, juntament amb l'informe de la Inspecció educativa, a fi que se'n faça la tramitació corresponent.  
Sisena. Proposta de resolució  
1. L'examen i valoració dels expedients presentats i dels informes emesos per la Inspecció, i també la consegüent proposta de concessió i denegació de les ajudes, correspondrà a una comissió composta per:  
- El/la cap del Servei de Centres Privats, qui n'actuarà com a president/a.  
- Un/a inspector/a educatiu/va designat/da pel secretari general a proposta de la directora general de Centres Docents.  
- Un/a director/a d'un servei psicopedagògic escolar dependent de la Conselleria d'Educació i Ciència, designat per la directora general de Centres Docents.  
- Un/a representant de la Federació Valenciana de Municipis i Províncies.  
- Un/a representant de la Direcció General d'Ordenació i Innovació Educativa.  
- Un/a funcionari/ària designat/da per cada direcció territorial d'Educació, a fi de dur, dins l'àmbit territorial, el seguiment administratiu de la convocatòria objecte d'aquesta ordre.  
- El/la cap de la Secció de Subvencions de la Direcció General de Centres Docents, qui n'actuarà com a secretari/ària.  
2. La comissió ajustarà el seu funcionament a allò establert en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.  
3. La Comissió efectuarà la valoració dels expedients presentats i l'assignació de l'import de les ajudes previstes en aquesta ordre, tenint en compte les bases de la convocatòria i els criteris següents:  
a) Compliment del pla d'activitats dels serveis psicopedagògics escolars. El no compliment d'aquest pla serà causa suficient per a la denegació de l'ajuda.  
b) Nombre d'hores setmanals de dedicació a activitats educatives adreçades als centres o a les tasques de preparació i seguiment d'aquestes activitats per part del personal del gabinet (NH).  
c) Tipus de relació contractual mantinguda amb els membres del gabinet psicopedagògic escolar (CPI), aplicant els coeficients de ponderació següents:  
- Funcionari o laboral indefinit 3  
- Laboral fixe discontinu 2'5  
- Laboral temporal 2  
- Prestació de serveis 1  
d) Nombre d'habitants de la localitat segons les dades del cens de 1991 (CPII), aplicant els coeficients de ponderació següents:  
- Fins 2.000 habitants 2  
- De 2.001 a 10.000 habitants 1'5  
- De 10.001 a 20.000 habitants 1'25  
- Més de 20.000 habitants 1  
La conjugació d'aquests factors oferirà:  
a) El mòdul municipal (MM), definit com el resultat de multiplicar el nombre total d'hores de dedicació del personal del gabinet a activitats educatives adreçades als centres o a les tasques de preparació i seguiment d'aquestes activitats (NH), pels coeficients de ponderació referits al tipus de relació contractual (CPI) i al nombre d'habitants del municipi (CPII).  
MM = NH x CPI x CPII  
b) La unitat de subvenció (US) o quantitat resultant de dividir el crèdit disponible entre el sumatori de mòduls municipals.  
US = crèdit pressupostari/ MM1 + MM2 + .... + MMn  
c) La subvenció municipal (SM) o quantitat que resulte de multiplicar la unitat de subvenció pel mòdul municipal.  
SM = MM x US  
Setena. Resolució  
1. Una vegada realitzada la proposta de la comissió sobre l'adjudicació de quantitats i la denegació de subvenció a les institucions que no complesquen els requisits previstos en l'ordre de convocatòria, la Direcció General de Centres Docents resoldrà, per delegació del conseller d'Educació i Ciència, aquesta convocatòria.  
En tot cas, la denegació de la subvenció haurà de ser motivada i les raons caldrà fer-les constar en la resolució d'adjudicació.  
2. La resolució a què fa referència aquesta base caldrà que siga dictada en el termini màxim de sis mesos comptadors des del dia de l'entrada en vigor de la present ordre. En el supòsit que transcorregut aquest termini no s'haja dictat cap resolució, les sol·licituds presentades es consideraran desestimades.  
Aquesta resolució serà publicada en el Diari Oficial de la Generalitat Valenciana especificant-hi, entre altres aspectes, el termini de què disposarà la Direcció General de Centres Docents per a efectuar les propostes de pagament, el qual no haurà d'excedir els sis mesos comptadors des de la publicació de la resolució.  
Vuitena. Justificació de la subvenció  
1. Per a la percepció de la subvenció, els beneficiaris hauran de justificar, davant de la Direcció General de Centres Docents, les despeses i la destinació d'aquesta per un import igual o superior a l'ajuda concedida.  
2. La justificació de la subvenció concedida es realitzarà mitjançant la presentació d'un certificat del secretari de l'entitat local en què conste una relació detallada i comprensiva de la totalitat dels ingressos, despeses i obligacions generats pel funcionament del gabinet psicopedagògic escolar imputables a l'exercici 1995, així com el fet del dipòsit i custòdia dels justificants originals en la intervenció i tresoreria de la corporació, a disposició de les comprovacions i requeriments que calguen per part dels òrgans gestors de la Conselleria d'Educació i Ciència.  
3. La Direcció General de Centres Docents fixarà en la resolució de la present convocatòria el termini de què disposen els beneficiaris per a la presentació de la documentació justificativa de la subvenció.  
Novena. Revocació o disminució de la subvenció  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, podran donar lloc a la modificació de la resolució de concessió.  
L'import de les subvencions mai no podrà ser d'una quantia que, aïlladament o conjunta amb subvencions o ajudes d'altres administracions públiques o d'altres ens públics o privats, supere el cost de l'activitat que desenvoluparà el beneficiari.  
2. Escaurà el reintegrament de les quantitats percebudes i l'exigència de l'interès de mora des del moment del pagament de la subvenció, en els casos següents:  
2.1. Incompliment de l'obligació de justificació.  
2.2. Obtenció de la subvenció sense complir les condicions requerides.  
2.3. Incompliment de la finalitat per a la qual fou concedida la subvenció.  
2.4. Incompliment de les condicions imposades als beneficiaris amb motiu de la concessió de la subvenció.  
3. S'haurà de reintegrar la quantitat transferida o reduir parcialment la subvenció aprovada, en els casos següents:   
3.1. Quan la documentació aportada reflectesca un import total inferior a la subvenció aprovada.  
3.2. Quan els documents aportats no complesquen els requisits legals perquè siguen expedits.  
3.3. Quan els documents es referesquen a un col·lectiu o plantilla major que la que li correspon únicament al gabinet i no vagen acompanyats d'un certificat del secretari de l'entitat local, en què s'especifique, a més de l'import total a què fa referència l'esmentat document, la part que s'atribueix en exclusiva a l'activitat o servei objecte de la subvenció en aquesta convocatòria.  
4. Igualment, en el supòsit previst en el paràgraf segon del punt 1 d'aquesta base, caldrà reintegrar la quantitat que resulte sobrera sobre el cost de l'activitat desplegada.  
5. Així mateix, la no presentació de la documentació assenyalada en la base 8ª d'aquesta ordre, en el termini que es determine en la resolució de la present convocatòria, comportarà la pèrdua del dret del beneficiari a rebre la subvenció.  
Deu. Altres possibles subvencions  
El beneficiari d'aquesta convocatòria assumeix el compromís de comunicar a la Direcció General de Centres Docents de la Conselleria d'Educació i Ciència l'obtenció de subvencions o ajudes per a la mateixa finalitat, provinents de qualsevol ens públic o privat.


Còpia Permalink ELI